Babelscape/SREDFM huggingface dataset:
Οράτιος Νέλσον

Ο Οράτιος Νέλσον (αγγλικά: "Horatio Nelson, 1st Viscount Nelson, 1st Duke of Bronté", δηλ. "Οράσιο Νέλσον, 1ος Υποκόμης Νέλσον, 1ος Δούκας του Μπροντέ", 29 Σεπτεμβρίου 1758 - 21 Οκτωβρίου 1805) ήταν Βρετανός ναύαρχος του Βασιλικού Βρετανικού Ναυτικού, που αναδείχθηκε από τα επιτεύγματά του κατά την περίοδο των Ναπολεοντείων πολέμων, "θρύλος των θαλασσών". 
Απέκτησε τη φήμη ηγέτη που ενέπνεε τους άνδρες του διαθέτοντας εξαίρετη ναυτική αντίληψη, ενώ χρησιμοποίησε συχνά μη συμβατική ακόμα τακτική, προϋποθέσεις που οδήγησαν σε αποφασιστικές νίκες των ναυτικών δυνάμεών του. Τραυματίστηκε αρκετές φορές κατά τη διάρκεια ναυμαχιών, χάνοντας το ένα μάτι και το ένα χέρι του. Από τις πολλές νίκες του γνωστότερη είναι αυτή στη ναυμαχία του Τραφάλγκαρ, το 1805, η οποία ήταν και η τελευταία του: μια σφαίρα από Γάλλο σκοπευτή τον βρήκε στον αριστερό ώμο κι ο Νέλσον υπέκυψε στο τραύμα του λίγο πριν τη λήξη της ναυμαχίας.

Ο Ναύαρχος Νέλσων όπως αποδόθηκε στην ελληνική γραμματεία ήταν εκείνος που επέβαλε τη θαλασσοκρατορία της Μεγάλης Βρετανίας στην εποχή του και συνέχισε αργότερα. Οι Βρετανοί τον αποκάλεσαν "Θεό του Πολέμου" και μετά τον θάνατό του τον ανακήρυξαν δίκαια εθνικό ήρωα, μέγιστο των θαλασσών. Ήταν ο πρώτος διδάξας την ανάπτυξη της κατ΄ ιδίαν κρίσης των αξιωματικών με ελευθερία διατύπωσής της. Σε όλες τις ναυτικές ακαδημίες το όνομά του αναφέρεται με ιδιαίτερη τιμή και σεβασμό.
Σάο Μιγκέλ

Το Σάο Μιγκέλ, (πορτογαλικά: São Miguel) είναι νησί στον Ατλαντικό που ανήκει στην Πορτογαλία και συγκεκριμένα στο νησιωτικό σύμπλεγμα των Αζορών. Έχει έκταση 746,8 τ.χλμ. και 137.699 κατοίκους σύμφωνα με την απογραφή του 2011. Πρωτεύουσα του νησιού είναι η πόλη Πόντα Ντελγάδα με 68.809 κατοίκους (2011). Είναι το μεγαλύτερο πορτογαλικό νησί.
Θεόδωρος Μερτικόπουλος

Ο Θεόδωρος Μερτικόπουλος (1895 – 11 Νοεμβρίου 1981) ήταν ανώτατος δημόσιος υπάλληλος.
Οράς Βερνέ

Ο Οράς Βερνέ ("Horace Vernet", 1789 – 1863) ήταν Γάλλος ζωγράφος, γεννημένος στο Παρίσι. Ήταν απόγονος διάσημης οικογένειας ζωγράφων και γιος του ζωγράφου Κάρολου Βερνέ (Carle Vernet, 1758 – 1835). Θεωρείται ένας από τους σημαντικότερους οριενταλιστές καλλιτέχνες στη Δυτική Ευρώπη.

Από το 1828 ως το 1833, ο Βερνέ διετέλεσε διευθυντής της Ακαδημίας της Γαλλίας στη Ρώμη. Από πολύ νωρίς επηρεάστηκε από τις διδαχές του Κλασικισμού και τα ρομαντικά έργα του Βικτόρ Ουγκό και του Λόρδου Βύρωνα, όπως ήταν «Ο Γκιαούρ» (1827) του τελευταίου. Το 1833 έκανε, μαζί με τον Άγγλο ζωγράφο Ουίλιαμ Ουάιλντ (William Wylde), το πρώτο ταξίδι του στην Αλγερία, χώρα που πολλές φορές ξαναεπισκέφτηκε. Η παραμονή του στην Αλγερία επηρέασε καθοριστικά το ζωγραφικό έργο του. 

Ο ανιψιός του Frederic Goupil – Fresquet, με τον οποίο ο Βερνέ είχε ταξιδέψει στην Ελλάδα, την Αίγυπτο και το Μαρόκο, έγραψε μια περιγραφή του ταξιδιού τους «Το Ταξίδι στην Ανατολή με τον Οράς Βερνέ στα 1839 και 1840» (Le Voyage en Orient avec Horace Vernet en 1839 et 1840). Ο Βερνέ φιλοτέχνησε περισσότερους από 500 πίνακες και λιθογραφίες.
Νικόλαος Λιανόπουλος

Ο Νικόλαος Λιανόπουλος (1886- 1974) ήταν πολλές φορές υπουργός εσωτερικών υπηρεσιακών κυβερνήσεων της Ελλάδας, πρόεδρος του Ανωτάτου Συμβουλίου Δημοσίων Υπαλλήλων και ανώτατος υπάλληλος του υπουργείου εσωτερικών.
Τσαρλς Χόρτον Κούλεϊ

Ο Τσαρλς Χόρτον Κούλεϊ (γεννήθηκε στις 17 Αυγούστου 1864 στο Ανν Άρμπορ του Μίσιγκαν και πέθανε στις 8 Μαϊου 1929 στο Ανν Άρμπορ) ήταν Αμερικανός κοινωνιολόγος. Ήταν το τέταρτο από τα έξι παιδιά της Μαίρη Ελίζαμπεθ Χόρτον και του δικαστή του Ανωτάτου Δικαστηρίου του Μίσιγκαν Τόμας Μ. Κούλεϊ. Φοίτησε και αργότερα δίδαξε οικονομία και κοινωνιολογία στο Πανεπιστήμιο του Μίσιγκαν. Υπήρξε ιδρυτικό μέλος και όγδοος πρόεδρος της Αμερικανικής Κοινωνιολογικής Ένωσης. Είναι ίσως πιο γνωστός για την έννοιά του εικονικού (κατοπτρικού) εαυτού, δηλαδή της διαδικασίας μέσω της οποίας παίρνουμε με τη φαντασία μας τη θέση των άλλων και βλέπουμε τους εαυτούς μας όπως πιστεύουμε ότι μας βλέπουν εκείνοι.
Χαράλαμπος Ποταμιάνος

Ο Χαράλαμπος Ποταμιάνος (1906 - 30 Αυγούστου 2009) ήταν Έλληνας αξιωματικός, υποπτέραρχος της άλλοτε Ελληνικής Βασιλικής Αεροπορίας και επίτιμος γενικός υπασπιστής και γραμματέας του Βασιλέως Παύλου Α΄.
Μπαρούχ Σάμιουελ Μπλούμπεργκ

Ο Μπαρούχ Σάμιουελ Μπλούμπεργκ ("Baruch Samuel Blumberg", 28 Ιουλίου 1925 – 5 Απριλίου 2011) ήταν Αμερικανός ιατρός, ο οποίος τιμήθηκε με Βραβείο Νόμπελ Ιατρικής το 1976 μαζί με τον Ντάνιελ Κάρλτον Γκάτζντουσεκ. Υπήρξε πρόεδρος της Αμερικανικής Φιλοσοφικής Εταιρείας.

Βραβεύτηκε με Νόμπελ Ιατρικής "για τις ανακαλύψεις τους αναφορικά με νέους μηχανισμούς προέλευσης και της μετάδοσης των λοιμωδών νοσημάτων." Ο Μπλούμπεργκ αναγνώρισε τον ιό της ηπατίτιδας B και εν συνεχεία ανέπτυξε διαγνωστικό τεστ και εμβόλιο κατά της ασθένειας.
Κέβιν Σπέισι

Ο Κέβιν Σπέισι ("Kevin Spacey Fowler", 26 Ιουλίου 1959) είναι Αμερικανός ηθοποιός, σκηνοθέτης, σεναριογράφος και παραγωγός. Η θεατρική του καριέρα απογειώθηκε όταν συμμετείχε στο έργο του Ευγένιου Ο'Νηλ "Το Μακρύ Ταξίδι της Μέρας Μέσα στη Νύχτα" πλάι στον Τζακ Λέμον, που έγινε ο μέντοράς του. Το 1991 έλαβε Βραβείο Τόνυ για τη συμμετοχή του στο θεατρικό του Νιλ Σάιμον "Lost in Yonkers" που ανέβηκε στο Μπρόντγουεϊ. Κατά τη διάρκεια της δεκαετίας του '90, η δουλειά του στον κινηματογράφο αναγνωρίστηκε με αποκορύφωμα το Όσκαρ Β' Ανδρικού Ρόλου για την ταινία του Μπράιαν Σίνγκερ, "Συνήθεις Ύποπτοι" το 1995. Το 1999 ακολούθησε ένα δεύτερο Όσκαρ, αυτό του Α' Ανδρικού Ρόλου, για την ερμηνεία του στην ταινία του Σαμ Μέντες, "American Beauty". Άλλες σημαντικές του ταινίες είναι οι ακόλουθες: "Se7en" (1995), "Λος Άντζελες: Εμπιστευτικό" (1997), "Χωρίς Αντάλλαγμα" (2000), "K-PAX" (2001), "" (2006) και "Casino Jack" (2010). Από το 2003 έχει αναλάβει την καλλιτεχνική διεύθυνση του θεάτρου Ολντ Βικ στο Λονδίνο. Το καλοκαίρι του 2011, έπαιξε στην Επίδαυρο τον πρωταγωνιστικό ρόλο στην θεατρική παράσταση "Ριχάρδος Γ' " του Σαίξπηρ σε σκηνοθεσία του, βραβευμένου με όσκαρ, Σαμ Μέντες.
Άλκης Γιαννακάς

Ο Άλκης (Χρήστος) Γιαννακάς είναι Έλληνας ηθοποιός, γνωστός κυρίως από τις συμμετοχές του στις ταινίες Ένας ντελικανής (1963) και Το ρεμάλι της Φωκίωνος Νέγρη (1965). Γεννήθηκε στην Αθήνα στις 28 Μαρτίου 1941. Στα τέλη της δεκαετίας του '80 εγκατέλειψε τo θέατρο. Ζει μακριά από τα φώτα της δημοσιότητας στην Πλατεία Αμερικής μαζί με τη σύζυγό του. 
Κατά πολλούς ο πιο όμορφος Έλληνας ηθοποιός στην ιστορία του ελληνικού κινηματογράφου.

Ο Άλκης Γιαννακάς έπαιξε ρόλους του «καλού παιδιού» στην κλασική εποχή του ελληνικού κινηματογράφου. Ως «ρεμάλι» της Φωκίωνος Νέγρη έγινε ευρύτερα γνωστός ως ωραίος κακός του σινεμά.
Ζαν-Λεόν Ζερόμ

"Το άναμμα του ναργιλέ" ([[1898]]) 

Ο Ζαν-Λεόν Ζερόμ ("Jean-Léon Gérôme", Βεζούλ, 11 Μαΐου 1824 – Παρίσι, 10 Ιανουαρίου 1904) ήταν Γάλλος ζωγράφος και ακαδημαϊκός, ένας από τους πιο χαρακτηριστικούς εκπροσώπους της τελευταίας φάσης του νεοκλασικισμού στη Γαλλία, ο οποίος συνδύαζε τις νεοκλασικές ιδέες με την οριενταλιστική εικονογραφία. Στο εύρος τού έργου του περιλαμβάνονται ιστορική ζωγραφική, αλλά και θέματα από την ελληνική μυθολογία, που φέρνουν την Ακαδημαϊκή ζωγραφική παράδοση σε μια καλλιτεχνική κορύφωση.
Πωλ-Λουί Μπουσάρ

Ο Πωλ-Λουί Μπουσάρ ("Paul-Louis Bouchard", Παρίσι 1853 – 1937) ήταν Γάλλος ζωγράφος. Σπούδασε στη Σχολή Καλών Τεχνών του Παρισιού με καθηγητές τον Γκυστάβ Μπουλανζέ ("Gustave Boulanger", 1824 - 1888) και τον Ζυλ Ζοζέφ Λεφέβρ ("Jules Joseph Lefebvre", 1836 - 1912). Μεταξύ των ετών 1880 και 1930 παρουσίαζε τακτικά τα έργα του στα Σαλόν του Παρισιού και κυρίως στο Σαλόν των Γάλλων Καλλιτεχνών. Ο Μπουσάρ άρχισε την καλλιτεχνική του σταδιοδρομία με ιστορικές συνθέσεις εμπνευσμένες από τη μεσαιωνική ιστορία. Πολύ σύντομα όμως στράφηκε και υιοθέτησε το πνεύμα της κυρίαρχης την εποχή εκείνη τάσης του Οριενταλισμού, αντλώντας την έμπνευσή του από τις χώρες της Ανατολής και φιλοτεχνώντας πίνακες με αισθησιακές σκηνές γυμνών γυναικών σε ανατολίτικο περιβάλλον.
Μάχη της Μονής Σέκκου

thumb|right|250px|Ο Γεωργάκης Ολύμπιος. Πίνακας στο Εθνικό Ιστορικό Μουσείο

Η Μάχη της Μονής Σέκκου ήταν η τελευταία στρατιωτική σύγκρουση ανάμεσα στις δυνάμεις της Φιλικής Εταιρίας και τα στρατεύματα της Οθωμανικής Αυτοκρατορίας, στο ευρύτερα πλαίσιο της Ελληνικής επανάστασης του 1821. Έλαβε χώρα τον Σεπτέμβρη του 1821 στη Μονή Σέκκου στη Μολδαβία, στην περιοχή της σημερινής κομητείας Νεάμτς (Neamț).
Θάλασσα Πετσόρα

Η Θάλασσα Πετσόρα, ή Πετσόρσκογιε Mόρε, βρίσκεται στο Βόρειο Ημισφαίριο, ΒΔ. της Ρωσίας. Ουσιαστικά αποτελεί ΝΑ. προέκταση της Θάλασσας Μπάρεντς μεταξύ του Αρχιπελάγους Νόβαγια Ζεμλιά και των ακτών της Ευρωπαϊκής Ρωσίας.

Στη θάλασσα αυτή εκβάλει με μεγάλο δέλτα ο ομώνυμος ποταμός Πιτσόρα μήκους ροής 1809 χλμ. που πηγάζει απ΄ τα Ουράλια Όρη. Η Θάλασσα Πιτσόρα είναι ελεύθερη στη ναυσιπλοΐα από τον Ιούλιο μέχρι τον Οκτώβριο κατ΄ έτος. Τον υπόλοιπο χρόνο εμποδίζεται από τους πάγους. Το μέσο βάθος της θάλασσας Πετσόρα κυμαίνεται στα 6 μέτρα ενώ το μέγιστο στα 200 μ., παρουσιάζοντας πλούσια πανίδα σε αλιεύματα και κυρίως σε μπακαλιάρους, σε πολικές φώκιες, αρκούδες, κ.ά. Επίσης υφίστανται και κοιτάσματα πετρελαίου.
Δημήτρης Τζούριτς

Ο Δημήτρης Τζούριτς (σερβικά: "Mitar Đurić"), γεννημένος στις 25 Απριλίου 1989 στο Σεράγεβο, είναι Σέρβος πετοσφαιριστής με ελληνική υπηκοότητα. Αγωνίζεται ως κεντρικός, ακραίος και διαγώνιος.
Αντόνι Μαρτί

O Αντόνι Μαρτί ("Antoni Martí Petit", γεννήθηκε στις 10 Νοεμβρίου 1963) είναι αρχιτέκτονας και πολιτικός από την Ανδόρα . Μέλος των Δημοκρατών για της Ανδόρρα, κέρδισε τις γενικές εκλογές του 2011 και ανέλαβε πρωθυπουργός στις 12 Μαΐου 2011, υπηρετώντας ως τις 16 Μαΐου 2019.

Γεννήθηκε στο Εσκάλντες-Ενγκορντάνι. Στις βουλευτικές εκλογές που διεξήχθησαν στις 3 Απριλίου 2011, οι Δημοκράτες για την Ανδόρρα κέρδισαν το κυβερνών κόμμα των Σοσιαλδημοκρατών του απερχόμενου πρωθυπουργού Ζάουμε Μπαρτουμέου, με απόλυτη πλειοψηφία, καθιστώντας επόμενο πρωθυπουργό τον Μαρτί. Ο Μαρτί είχε λάβει μέρος στις εκλογές, έχοντας ένα πρόγραμμα κατά του φόρου εισοδήματος.

Έπειτα από τις γενικές εκλογές του 2015, η κυβέρνηση του Μαρτί ορκίστηκε με την ίδια σύνθεση την 1η Απριλίου 2015.
Κωνσταντίνος Ευσταθιάδης

Ο Κωνσταντίνος Ευσταθιάδης (1912 - 1979) ήταν Έλληνας νομικός.
Συνθήκη του Προύθου

Με την ονομασία Συνθήκη του Προύθου φέρεται η συνθήκη ειρήνης που συνομολογήθηκε εσπευσμένα μεταξύ Ρωσικής Αυτοκρατορίας και Οθωμανικής Αυτοκρατορίας τον Ιούλιο του 1711.

Συγκεκριμένα η συνθήκη αυτή συνομολογήθηκε με την επέμβαση – διαπραγματεύσεις - της Αυτοκράτειρας Αικατερίνης με την Υψηλή Πύλη, επί Σουλτάνου Αχμέτ Γ΄, όταν ο σύζυγός της Τσάρος Μέγας Πέτρος βρέθηκε σε μια δύσκολη κατάσταση πολιορκίας του, υπό 150.000 οθωμανικού στρατού, τον Ιούλιο του 1711, στις όχθες του ποταμού Προύθου, παρά το Φάλτον, εξ ου και η ονομασία της συνθήκης.

Με την συνθήκη αυτή που τελικά συνομολογήθηκε στις 21 Ιουλίου του 1711 έληξε ο Ρωσοτουρκικός πόλεμος (1710 – 1711) με την παραίτηση του Τσάρου απ΄ όλες τις κτήσεις του στην Αζοφική θάλασσα και τον Εύξεινο Πόντο. 

Η συνθήκη αυτή χαρακτηρίστηκε ιδιαίτερα επιτυχής χάρη της οποίας αποδεσμεύτηκε ο ρωσικός στρατός για το νέο μέτωπο που είχε ξεκινήσει στα βορειοδυτικά σύνορα της Ρωσικής Αυτοκρατορίας (Σουηδία). 
Οι δε κτήσεις που έχασε προς το παρόν ο Τσάρος επανήλθαν αργότερα υπό της Μεγάλης Αικατερίνης.
Τεοντόρ Σασεριώ

Ο Τεοντόρ Σασεριώ ("Theodore Chasseriau", Σαμανά, Δομινικανή Δημοκρατία 1819 – Παρίσι 1856) ήταν Γάλλος ζωγράφος και χαράκτης. Μαθήτευσε έντεκα μόλις χρονών στο εργαστήριο του Ζαν Ωγκύστ Ντομινίκ Ενγκρ, ο οποίος αναγνώρισε το ταλέντο του και τον ενθάρρυνε να τον ακολουθήσει στη Ρώμη, όταν διορίστηκε εκεί διευθυντής της Γαλλικής Ακαδημίας (1840), αλλά ο νεαρός Σασεριώ αρνήθηκε.
Brussels Airlines

Η Brussels Airlines είναι Βέλγικη αεροπορική εταιρεία με έδρα στο Διεθνές Αεροδρόμιο Βρυξελλών. Είναι θυγατρική εταιρεία της Lufthansa Group και ο μεγαλύτερος αερομεταφορέας του Βελγίου. Εκτελεί πτήσεις προς Ευρώπη, Ασία και Αφρική. Ιδρύθηκε στα τέλη του 2006 μετά από συγχώνευση της SN Brussels Airlines και της Virgin Express, ενώ ξεκίνησε το πτητικό της έργο τον Μάρτιο του 2007. Από το 2009 είναι μέλος της Star Alliance.
OO-SSG ([[Airbus A320|Airbus A319]]) στο [[Διεθνές Αεροδρόμιο Βρυξελλών]].
OO-DWC ([[Avro RJ100]] (αεροσκάφος εκτός χρήσης)) προσγειώνεται στο [[Διεθνές Αεροδρόμιο Μπρίστολ|Διεθνές Αεροδρόμιο του Μπρίστολ]]
Ζυλ Ζοζέφ Λεφέβρ

Ο Ζυλ Ζοζέφ Λεφέβρ ("Jules Joseph Lefebvre", 1834 – 1912) ήταν Γάλλος ζωγράφος.
2003 YN107

thumb|right|350px|Η σπειροειδής τροχιά του 2003 YN107 (σε γαλάζιο χρώμα) γύρω από τον ήλιο (κίτρινο σημείο στο κέντρο) και γύρω από την γη (πράσινο σημείο μπροστά).
Ο 2003 YN107 είναι μικρός αστεροειδής. Ανακαλύφθηκε στις 20 Δεκεμβρίου 2003 από το 
αυτόματο παρατηρητήριο LINEAR. Η διάμετρός του κυμαίνεται μεταξύ 10 και 30 μέτρα. Χαρακτηριστικό του είναι ότι περνάει μέσα από την τροχιά της γης, ενώ βρίσκεται σε στρογγυλή τροχιά γύρω από τον ήλιο. Στο χρονικό διάστημα από το 1996 ως το 2006 βρισκόταν συνέχεια σε απόσταση από τη γη όχι μεγαλύτερη του 0,1 ΑΕ, και έκανε μια περιστροφή γύρω της. Η περιστροφή αυτή διάρκεσε ένα χρόνο. Είναι το πρώτο ουράνιο σώμα που ανακαλύφτηκε με αυτές τις ιδιότητες.
Συμβούλιο της Αραγωνίας

Το Συμβούλιο της Αραγωνίας, επίσημα, το Βασιλικό και Ανώτατο Συμβούλιο της Αραγωνίας (Ισπανικά: Real y Supremo Consejo de Aragón) ήταν ένα διοικητικό σώμα και τμήμα κλειδί της τοπικής κυβέρνησης της Ισπανικής Αυτοκρατορίας στην Ευρώπη, δεύτερο μετά τον ίδιο τον μονάρχη. Διοικούσε την Αραγωνία ως μέρος της Ισπανίας, και αργότερα της Ιβηρικής Ένωσης.
Κουέντιν Σκίνερ

Ο Κουέντιν Σκίνερ (αγγλ. Quentin Skinner, 26 Νοεμβρίου 1940) είναι καθηγητής Ανθρωπιστικών Επιστημών στο Κουήν Μέρυ, Πανεπιστήμιο του Λονδίνου.

Σπούδασε Ιστορία στο Πανεπιστήμιο του Κέμπριτζ και δίδαξε εκεί από την αποφοίτησή του μέχρι το 2008. Έχει γράψει βιβλία σχετικά με τον Τόμας Χομπς και τον Μακιαβέλι καθώς και τα "Θεμέλια της Νεότερης Πολιτικής Σκέψης", που συγκαταλέγεται ανάμεσα στη λίστα των 100 πιο σημαντικών βιβλίων που γράφτηκαν μετά τον Β' παγκόσμιο πόλεμο του Times Literary Supplement. Είναι μέλος της Βρετανικής Ακαδημίας και επίτιμο μέλος της Αμερικανικής Ακαδημίας των Τεχνών και των Επιστημών.
TAP Portugal

H TAP Portugal είναι ο εθνικός αερομεταφορέας της Πορτογαλίας με έδρα το κτήριο 25 στο Αεροδρόμιο της Λισαβόνας. Έγινε μέλος της Star Alliance στις 14 Μαρτίου του 2005,ημερομηνία στην οποία έκλεινε 60 χρόνια από την ίδρυσή της. O κόμβος της στη Λισαβόνα αποτελεί βασική ευρωπαϊκή πύλη στο σταυροδρόμι της Αφρικής, της Νότιας και της Βόρειας Αμερικής. Το δίκτυο δρομολογίων της ΤΑΡ περιλαμβάνει 77 προορισμούς σε 34 χώρες σε όλο τον κόσμο. Η ΤΑΡ εξυπηρετεί σχεδόν 2.000 εβδομαδιαίες πτήσεις με στόλο 55 αεροσκαφών Airbus, και 16 επιπλέον αεροσκαφών που εξυπηρετούν τον περιφερειακό φορέα, τη θυγατρική Portugalia.

TAP αρχικά σήμαινε Transportes Aéreos Portugueses (πορτογαλικές αερομεταφορές). Αυτό το ακρωνύμιο εγκαταλείφθηκε το 1979, όταν η εταιρεία μετονομάστηκε σε TAP Air Portugal, στη συνέχεια άλλαξε και πάλι στο σημερινό επιχειρησιακό όνομά της, TAP Portugal.
Νίκος Μπακόλας

Ο Νίκος Μπακόλας (26 Ιουλίου 1927 - 13 Νοεμβρίου 1999) ήταν Έλληνας συγγραφέας.
Ανθρώπινος πληθυσμός

Ανθρώπινος πληθυσμός είναι ο αριθμός που μας φανερώνει την κατανομή ανθρώπων σε έναν τόπο. Αυτός ο τόπος μπορεί να είναι μία χώρα, μία μεγαλούπολη ή κωμόπολη ή γενικότερα μία πόλη, ή ακόμα μπορεί να είναι ένα χωριό. Οι αρχές μιας κοινότητας πρέπει να γνωρίζει τον πληθυσμό αυτού του τόπου, για να ξέρει πόσα σχολεία, νοσοκομεία, γηροκομεία και άλλα πρέπει να φτιάξει. Για το λόγο αυτό γίνεται απογραφή, δηλαδή μέτρημα κατοίκων κάθε δέκα χρόνια.
Τζων Κόλιερ

Ο Τζων Κόλιερ ("John Collier", 27 Ιανουαρίου 1850 – 11 Απριλίου 1934) ήταν Άγγλος ζωγράφος και συγγραφέας. Συγκαταλέγεται στην ομάδα των Άγγλων Προραφαηλιτών ζωγράφων και θεωρείται ένας από τους σημαντικότερους πορτρετίστες της εποχής του. Άρχισε να σπουδάζει ζωγραφική στην Ακαδημία του Μονάχου σε ηλικία 25 ετών.
Λαίδη Γκοντάιβα

Η Λαίδη Γκοντάιβα ("Lady Godiva", ; - 1067) ήταν ευγενής αγγλοσαξονικής καταγωγής, γνωστή για τη θρυλική έφιππη εμφάνισή της στους δρόμους του Κόβεντρυ στο Γουέστ Μίντλαντς. Ήταν σύζυγος του Λεόφρικ (Leofric), κόμη της Μερκίας (11ος αι.), με τον οποίο ίδρυσε ένα μοναστήρι στο Κόβεντρυ.

Ο χρονικογράφος Φλόρενς του Γούστερ (πέθανε το 1118) αναφέρει με σεβασμό τον Λεόφρικ και την Γκοντάιβα, αλλά δεν κάνει λόγο για τη θρυλική εμφάνισή της. Η αρχαιότερη καταγραφή του περιστατικού βρίσκεται στα «Χρονικά» (Chronica) του χρονικογράφου Ρότζερ του Ουέντοβερ. Αναφέρει ότι ο σύζυγός της Λεόφρικ, απηυδισμένος από τις ικεσίες της, με τις οποίες του ζητούσε να μειώσει τους βαρείς φόρους που είχε επιβάλλει στους πολίτες του Κόβεντρυ, της δήλωσε ότι θα ικανοποιούσε την επιθυμία της, αν ολόγυμνη πάνω στο άλογό της περνούσε από την πολυσύχναστη αγορά της πόλης. 

Η Γκοντάιβα αποδέχτηκε την πρόταση του άντρα της και, με τα μαλλιά της μόνο να καλύπτουν το γυμνό κορμί της, περιδιάβηκε τους δρόμους του Κόβεντρυ. Ο Ράναλφ Χίτζεν (πέθανε το 1364) λέει στο «Πολυχρονικό» του, ότι η γυμνή εμφάνιση της Γκοντάιβα είχε ως αποτέλεσμα να απαλλάξει ο Λεόφρικ την πόλη από όλους τους φόρους. Μεταγενέστερο χρονικό αναφέρει ότι η Γκοντάιβα είχε ζητήσει από τους κατοίκους της πόλης να μείνουν στα σπίτια τους την ώρα που θα γυρνούσε γυμνή στην πόλη.

Από ευγνωμοσύνη για την πράξη της αυτή, όλοι οι κάτοικοι κλειδώθηκαν στα σπίτια τους την καθορισμένη ώρα και μόνο ένας ράφτης, ο Τομ, την παρακολουθούσε κρυφά από το παράθυρό του. Ο Πήπινγκ Τομ (Peeping Tom) έγινε από τότε συνώνυμο του ηδονοβλεψία. Η ιστορία του ράφτη έγινε μέρος του θρύλου κατά το 17ο αιώνα, όπου σύμφωνα με τις περισσότερες περιγραφές, για τιμωρία, τυφλώνεται επιτόπου. 

Η Λαίδη Γκοντάιβα πέθανε γύρω στο 1080 και σύμφωνα με το «Χρονικό του Έβεσαμ» τάφηκε στην Εκκλησία της Αγίας Τριάδας στο Έβεσαμ, που δεν υπάρχει σήμερα. Υποστηρίζεται όμως και η άποψη ότι είχε ταφεί μαζί με το σύζυγό της στην πόλη του Κόβεντρυ. Σήμερα, ένας περίτεχνος έφιππος ανδριάντας της γυμνής Γκοντάιβα, έργο του Σκώτου γλύπτη William Reid Dick (1879 – 1961), κοσμεί από το 1949 την πόλη.
Ελληνικόν Αίμα

Ελληνικόν Αίμα ονομαζόταν αντιστασιακή οργάνωση στην Αθήνα, στη διάρκεια της κατοχής, στο Β' Π.Π., (περίοδο 1941 - 1944). Η οργάνωση εξέδιδε με τον ίδιο τίτλο αντιστασιακό έντυπο το οποίο συνέχισε να εκδίδεται ως πρωινή πολιτική ημερήσια εφημερίδα.

Την έκδοση του εντύπου αυτού ξεκίνησαν αρχικά, τον Ιούνιο του 1942, οι δημοσιογράφοι Λάζαρος Πηνιάτογλου (1909 - 1945), Κωνσταντίνος Βοβολίνης (1913 - 1970) και Ιωάννης Μήλιος (1903-1990), που το κυκλοφορούσαν μυστικά χέρι με χέρι. Από τις στήλες του εντύπου αυτού, που διακρινόταν για την ζωηρή εθνική αρθρογραφία του, διεξαγόταν και ένας συστηματικός αγώνας κατά των κομμουνιστών και της αριστερής παράταξης γενικότερα, που συνεχίστηκε εντονότερα και μετά την απελευθέρωση. Διευθυντής της εφημερίδας διετέλεσε και ο Αντώνιος Σβώκος.

Σε φύλλο της εφημερίδας αυτής τον Μάρτιο του 1945 δημοσιεύτηκε αντίγραφο της επιστολής του Ν. Πλαστήρα, που διατελούσε τότε πρωθυπουργός, με την οποία επιζητούσε τη σύμπραξη της Γερμανίας προκειμένου να σταματήσει ο Ελληνοϊταλικός πόλεμος το 1940 - 1941. Αυτό είχε ως συνέπεια ο τότε Αντιβασιλέας Αρχιεπίσκοπος Δαμασκηνός να ζητήσει την άμεση παραίτηση του πρωθυπουργού που κρινόταν πλέον ως δωσίλογος. Έτσι στις 8 Απριλίου του 1945 ο Νικόλαος Πλαστήρας παραιτήθηκε της πρωθυπουργίας, παρότι είχε αναλάβει κατά πλήρη αποδοχή του πολιτικού κόσμου. 
Λίγους μήνες μετά, στο φόβο της αποκάλυψης κάποιων επιστολών και του Αρχιεπισκόπου Δαμασκηνού προς τις γερμανικές και ιταλικές αρχές κατοχής που είχε υποβάλει επί κυβερνήσεως Τσολάκογλου, άρχισε η παρακολούθηση της εφημερίδας. Εντός του ίδιου έτους, 1945, πεθαίνει αιφνίδια, ο κύριος εκδότης της, ο Λάζαρος Πηνιάτογλου, σε ηλικία 36 ετών.

Διαρκούντος του 1947 διατάχθηκε η διακοπή της έκδοσης. Το "Ελληνικόν Αίμα" επανεκδόθηκε μετά τρεις μήνες, πλην όμως διατάχθηκε και πάλι το οριστικό πλέον κλείσιμο λίγους μήνες μετά, το 1948.
Κλαύδιος

Ο Τιβέριος Κλαύδιος Καίσαρας Αύγουστος Γερμανικός ("Tiberius Claudius Caesar Augustus Germanicus", 1 Αυγούστου 10 π.Χ. – 13 Οκτωβρίου 54) ήταν Ρωμαίος Αυτοκράτoρας από το 41 έως το 54. Μέλος της Ιουλιο-Κλαυδιανής δυναστείας, ήταν γιος του Νέρωνα Κλαύδιου Δρούσου και της Αντωνίας της Νεότερης. Γεννήθηκε στο Λούγδουνο της Γαλατίας (σημ. Λυών της Γαλλίας) και ήταν ο πρώτος αυτοκράτορας, που γεννήθηκε εκτός Ιταλίας. Υπέφερε από μικρή αναπηρία στο βάδισμα και μερική κώφωση λόγω παιδικής ασθένειας και γι' αυτό η οικογένειά του τον απέκλεισε από θέσεις εξουσίας, ώσπου τελικά έγινε συνύπατος του ανιψιού του Καλιγούλα το 37. Η αναπηρία αυτή πιθανώς τον έσωσε από τις εκκαθαρίσεις πολλών ευγενών κατά τη διάρκεια της θητείας των Αυτοκρατόρων Τιβέριου και Καλιγούλα, καθώς ενδεχόμενοι εχθροί του τον θεώρησαν ασήμαντη απειλή. Επιβίωσε για να ανακηρυχθεί αυτοκράτορας από την Πραιτωριανή Φρουρά αμέσως μετά το θάνατο του Καλιγούλα, όταν πια είχε μείνει ο τελευταίος ενήλικας άνδρας της οικογένειας.

Παρά την έλλειψη εμπειρίας, ο Κλαύδιος απεδείχθη ικανός και αποτελεσματικός κυβερνήτης. Επίσης έφερε σε πέρας ένα φιλόδοξο οικοδομικό πρόγραμμα, με την κατασκευή πολλών δρόμων, υδραγωγείων και καναλιών σε ολόκληρη την επικράτεια της Ρωμαϊκής αυτοκρατορίας. Επί θητείας του ενσωμάτωσε στην αυτοκρατορία τις επαρχίες της Θράκης, του Νωρικού, της Παμφυλίας, της Λυκίας και της Ιουδαίας και ξεκίνησε την κατάκτηση της Βρετανίας. Είχε ιδιαίτερο προσωπικό ενδιαφέρον για νομικά ζητήματα, προήδρευε σε δημόσιες δίκες και εξέδιδε έως και είκοσι διατάγματα την ημέρα. Παρά ταύτα, εθεωρείτο ευάλωτος κυβερνήτης, κυρίως από τις τάξεις των ευγενών, καθ’ όλη τη διάρκεια της θητείας του. Έτσι, ο Κλαύδιος αναγκάστηκε να προστατεύει τη θέση του διαρκώς, πράγμα που είχε ως αποτέλεσμα τη δολοφονία αρκετών συγκλητικών. Τέτοια συμβάντα στιγμάτισαν τη φήμη του μεταξύ των αρχαίων συγγραφέων, αλλά οι σύγχρονοι ιστορικοί έχουν ανατρέψει αυτή την εικόνα. Μετά το θάνατό του το 54, στο θρόνο τον διαδέχτηκε ο προγονός του Νέρωνας, τον οποίο είχε υιοθετήσει.
Μεγκ Ράιαν

Η Μεγκ Ράιαν ("Margaret Mary Emily Anne Hyra", 19 Νοεμβρίου 1961) είναι Αμερικανίδα ηθοποιός. Ξεκίνησε την καριέρα της το 1981 με μικρούς ρόλους, πριν γίνει μέλος της σαπουνόπερας "As the World Turns" το 1982. Στη συνέχεια άρχιζε να εμφανίζεται σε β' ρόλους, σε αρκετές ανεξάρτητες παραγωγές όπως "Αμερικάνικο Όνειρο" (Promised Land, 1987). Το όνομά της ήρθε στο προσκήνιο το 1989 με την ταινία "Όταν ο Χάρι Γνώρισε την Σάλι..." (When Harry Met Sally...), για την οποία έλαβε την πρώτης της υποψηφιότητα για Χρυσή Σφαίρα.

Στη δεκατία του '90, η Ράιαν πρωταγωνίστησε σε μια σειρά επιτυχημένων ταινιών, όπως "Άγρυπνος στο Σιάτλ" (Sleepless in Seattle, 1993), "French Kiss" (1995), "Άσπονδοι Εραστές" (Addicted to Love, 1997), "Η Πόλη των Αγγέλων" (City of Angels, 1998) και "Έχετε Μήνυμα στον Υπολογιστή σας" (You've Got Mail, 1998). Οι συνολικές εισπράξεις των ταινιών της ξεπερνούν το 1,1 δισεκατομμύριο δολάρια.
Κλεμμένη Ευτυχία

Κλεμμένη Ευτυχία (Αγγλικά:"A Stolen Life") είναι μια δραματική ταινία του 1946, του Κέρτις Μπέρνχαρντ. Πρωταγωνιστεί η Μπέτι Ντέιβις, η οποία ήταν και παραγωγός. Η ταινία είναι remake της Βρετανικής ταινίας Stolen Life (ελληνικός τίτλος:Η ζωή μιας άλλης) του 1939 με πρωταγωνίστρια την Ελίζαμπεθ Μπέργκνερ και τον Μάικλ Ρέντγκρεϊβ.
Απάτσι

Οι Απάτσι ("Apache"), είναι νομαδική φυλή ινδιάνων που αποτελείται κυρίως από Αμερικανούς πρόσφυγες και βρίσκονται στην Νότια πλευρά της Αμερικής (στις πολιτείες της Αριζόνας, Καλιφόρνιας, του Νέου Μεξικού, του Τέξας, της Οκλαχόμα, και της Νεβάδας). Αυτή η φυλή επικοινωνεί κυρίως με την γλώσσα των Ατσαμπάτσκαν (ή αλλιώς Απάτσιαν).

Οι φυλές των Απάτσι κατά το παρελθόν αποτελούσαν την ισχυρότερη ινδιάνικη φυλή στην Αμερική και οι εχθροί που τους εμπόδιζαν ήταν οι Ισπανοί αλλά και οι Μεξικανοί για αιώνες.
Καρίνος

Ο Μάρκος Αυρήλιος Καρίνος Αύγουστος (257 - 285, "λατ." ), γνωστός απλά ως Καρίνος, ήταν Ρωμαίος αυτοκράτορας από το 282 ως το 285 και ο μεγαλύτερος γιος του αυτοκράτορα Κάρου. Έγινε Καίσαρας και τοποθετήθηκε συναυτοκράτορας της Δυτικής Ρωμαϊκής Αυτοκρατορίας, ταυτόχρονα με την άνοδο του πατέρα του στο θρόνο. Επίσημα στοιχεία για το χαρακτήρα και την καριέρα του μας έχουν περιέλθει αλλοιωμένα από την προπαγάνδα του νικηφόρου αντιπάλου του, του Διοκλητιανού.
Ποστούμια οδός

Κομμάτι της Ποστούμιας οδού που ανακατακευάστηκε στη βάση της [[Αψίδα του Γάβη |Αψίδας του Γάβη]] στη Βερόνα, Ιταλία.
Η Ποστούμια οδός ("λατ." Via Postumia) ήταν αρχαίος ρωμαϊκός δρόμος στη βόρεια Ιταλία που κατασκευάστηκε το 148 π.Χ. από τον ύπατο Σπύριο Ποστούμιο Αλβίνο Μάγνο. 
Έτρεχε από τις ακτές της Γένοβας μέσω των όρων Ντερτόνα της Πλακέντιας και την Κρεμόνα, λίγο ανατολικά από τη συμβολή της με τον Ηριδανό. Από την Κρεμόνα ο δρόμος κατέβαινε ανατολικά στο Βεδριάκουμ όπου διακλαδωνόταν αριστερά προς Βερόνα και δεξιά προς Μαντούα, Γεμόνα και Ακουίλια. Η στρατιωτική κατοχή της Λιγουρίας ήταν εξαρτώμενη από την Ποστούμια οδό και αρκετές άλλες πόλεις όφειλαν την ύπαρξή τους σ’αυτή. Μετρώντας την απόσταση που κάλυπτε ανατολικά προς δυτικά, το κεντρικό σημείο της ήταν η Κρεμόνα. 

Το 13 π.Χ. ο Οκταβιανός Αύγουστος την μετονόμασε σε Οδό Ιουλίας Αυγούστας αφού την ένωσε με την οδό Αιμίλια Σκαούρι που ξεκινούσε από την Πιατσέντζα φτάνοντας μέσω μιας αψίδας του θριάμβου στη Λα Τουρμπί (σημερινή πόλη της Γαλλίας). Αργότερα επεκτάθηκε προς άλλες κατευθύνσεις. Η Αψίδα του Γάβη αποτελεί ακόμα και σήμερα το ορόσημο της Ποστούμιας οδού προς τη Βερόνα.
Τουπαμάρος

thumb|250px|Η σημαία του Κινήματος των Τουπαμάρος
Οι Τουπαμάρος, γνωστοί ως MLN (Movimiento de Liberación Nacional-Μοβιμιέντο δε Λιμπερασιόν Νασιονάλ), ήτοι Κίνημα Εθνικής Απελευθέρωσης ή Εθνικό Απελευθερωτικό Κίνημα, ήταν οργάνωση αντάρτικου πόλης, η οποία έδρασε στην Ουρουγουάη τη δεκαετία του '60 και του '70. Οργάνωση άρρηκτα συνδεδεμένη με τη θρυλική μορφή του Ραούλ Σέντικ, υπήρξε η μήτρα από την οποία προήρχετο ο πρώην Πρόεδρος της μικρής αυτής λατινοαμερικάνικης χώρας, Χοσέ Μουχίκα.
Πανελλήνιο Άρμα Πολιτών

Το Πανελλήνιο Άρμα Πολιτών είναι ελληνικό πολιτικό κόμμα της κεντροαριστεράς που ιδρύθηκε τον Απρίλιο του 2011. Ιδρυτής και πρόεδρος του κόμματος είναι ο Γιάννης Δημαράς.
Video Greatest Hits – HIStory

Το Video Greatest Hits – HIStory είναι συλλογή των μεγαλύτερων επιτυχιών του Μάικλ Τζάκσον, η οποία αρχικά κυκλοφόρησε το 1995 σε VHS και Laserdisc από τη Sony Music Video Enterprises, και αργότερα επανεκδόθηκε σε μορφή DVD το 2001. Η εκδοχή του DVD περιέχει extended εκδοχές μερικών βίντεο.
Δούκας Γαϊτατζής

Ο Δούκας Γαϊτατζής ή καπετάν Ζέρβας (Σέρρες, 1879 - Παρίσι, 1938) ήταν σημαντικός Μακεδονομάχος, οπλαρχηγός κατά την περίοδο του Μακεδονικο Αγώνα από τις Σέρρες.
Olodum

right|thumbnail|Μέλη του Olodum
Το Olodum είναι βραζιλιανικό συγκρότημα βασισμένο στην αφροβραζιλιάνικη κοινότητα του Σαλβαδόρ, πρωτεύουσα της Μπάχια, Βραζιλία. Ιδρυτής του συγκροτήματος είναι ο Νεγκουίνχο ντο Σάμπα.

Ένα από τα παρόμοια συγκροτήματα στη πόλη (και στη Βραζιλία), προσφέρει πολιτιστικές δραστηριότητες σε νεαρούς ανθρώπους - επίσης προσφέρει θεατρικές παραγωγές και άλλες δραστηριότητες. Δημιουργημένο το 1979, στοχεύει στη καταπολέμηση του ρατσισμού, την ενθάρρυνση της αυτοεκτίμησης των Αφροβραζιλιάνων, και αγωνίζεται για τα κοινωνικά δικαιώματα των περιθωριοποιημένων ομάδων.

Το Olodum είναι γνωστό για το μουσικό ύφος του, γνωστό ως σάμπα ρεγκέ και για τη συμμετοχή του στο καρναβάλι της Βραζιλίας κάθε χρόνο. Ο Νεγκουίνχο ντο Σάμπα, ο κύριος παίχτης κρουστών, δημιούργησε ένα μίγμα από τη παραδοσιακή βραζιλιάνη σάμπα μαζί με τη μερένγκα, τη σάλσα και τη ρεγκέ από το Καρναβάλι του 1986. Αυτό το ύφος έγινε γνωστό ως σάμπα ρεγκέ. Αυτό το «μπλόκο άφρο» είναι στενά συνδεδεμένο με τις αφρικάνικες ρίζες του, και αυτό φαίνεται από τα κρουστά, τη συμμετοχή χορού και το ρυθμό του. Έχει επίσης ρίζες από πολιτισμούς της Καραϊβικής, όπως της Κούβας και του Πουέρτο Ρίκο. 

Το Olodum συμμετείχε σε ηχογραφήσεις άλμπουμ διάσημων Βραζιλιάνων αστέρων, όπως του Σιμόν και της Ντανιέλα Μερκούρι. Το Olodum συνείσφερε στο άλμπουμ "The Rhythm of the Saints" (1990) του Πώλ Σίμον και συμμετείχε σε συναυλία στο Κεντρικό Πάρκο της Νέας Υόρκης στις 15 Αυγούστου 1991. Το 1995, συμμετείχε στα γυρίσματα του μουσικού βίντεο για το "They Don't Care About Us", του Αμερικανού καλλιτέχνη Μάικλ Τζάκσον.

Ο Νεγκουίνχο ντο Σάμπα πέθανε από καρδιακή ανεπαρκεία στις 31 Οκτωβρίου 2009, σε ηλικία 54 ετών.
Anheuser-Busch InBev

Η Anheuser-Busch InBev ( , συντ. AB InBev) είναι πολυεθνική ποτοποιία και ζυθοποιία με έδρα στο Λέουβεν του Βελγίου. Τα πρόσθετα κεντρικά γραφεία βρίσκονται στη Νέα Υόρκη, στο Σάο Πάολο, στο Σαιντ Λούις, στο Λονδίνο, στην Πόλη του Μεξικού, στο Γιοχάνεσμπουργκ, στο Τορόντο, στο Μπουένος Άιρες και σε άλλες τοποθεσίες.

Η AB InBev έχει 17 μάρκες οι οποίες παρήγαγαν έσοδα πάνω από 1 δισεκαμμύριο δολάρια έκαστη, ενώ συνολικά το 2013 είχε 200 μάρκες. Σε αυτές περιλαμβάνονται οι παγκόσμιες μάρκες Budweiser, Corona και Stella Artois, οι διεθνείς Beck's, Hoegaarden και Leffe, καθώς και τοπικές όπως οι Bud Light, Skol, Brahma, Antarctica, Quilmes, Victoria, Modelo Especial, Michelob Ultra, Harbin, Sedrin, Klinskoye, Sibirskaya Korona, Chernigivske και Jupiler. Τα συνολικά έσοδα και από τις 200 μάρκες της AB InBev το 2013 ήταν 43 δις δολάρια.

Το 2015, η εταιρεία απασχολούσε 150.000 εργαζόμενους σε 24 χώρες. Μετά την ενσωμάτωση της Anheuser-Busch η εταιρεία ξεκίνησε να αναφέρει τα οικονομικά της σε δολάρια ΗΠΑ.
Kraft Foods

Η Kraft Foods Inc. (στο NYSE: KFT) είναι η μεγαλύτερη εταιρία ζαχαροπλαστικής, τροφίμων και ποτών με έδρα στις Ηνωμένες Πολιτείες. Έχει μάρκες σε περισσότερες από 155 χώρες. 11 από τα εμπορικά σήματα σε ετήσια βάση κερδίζουν περισσότερα από 1 δις δολάρια σε όλο τον κόσμο: Kraft, Cadbury, Oscar Mayer, Maxwell House, Nabisco, Oreo, Philadelphia, Jacobs, Milka, LU, Toblerone και η Trident. 40 μάρκες της είναι τουλάχιστον 100 ετών.

Η εταιρεία εδρεύει στο Νόρθμπρουκ του Ιλινόις, ένα προάστιο του Σικάγου. Η ευρωπαϊκή έδρα της βρίσκεται στο Όπφικον κοντά στη Ζυρίχη της Ελβετίας.

Κατηγορία:Σικάγο
Κατηγορία:Επιχειρήσεις των ΗΠΑ
Κατηγορία:Επιχειρήσεις τροφίμων
Ραπουνζέλ

Ραπουνζέλ (Γερμανικά: "Rapunzel") είναι ένα γερμανικό παραμύθι ευρύτερα γνωστό από την συλλογή παραμυθιών των αδελφών Γκριμ και πρωτοεκδόθηκε το 1812 ως μέρος του βιβλίου τους. Η ιστορία των αδελφών Γκριμ είναι προσαρμογή του παραμυθιού "Rapunzel" του Φρίντριχ Σουλτς, που δημοσιεύτηκε το 1790. Η έκδοση του Σουλτς βασίζεται στο "Persinette" της Σαρλότ-Ροζ ντε Κομόν ντε λα Φορς που αρχικά εκδόθηκε το 1698, που με τη σειρά του ήταν επηρεασμένο από μια πιο παλιά ιταλική ιστορία, "Petrosinella" του Τζιαμπατίστα Μπαζίλε, που δημοσιεύτηκε το 1634. Η πλοκή του χρησιμοποιήθηκε και έγινε αντικείμενο παρωδίας σε διάφορα μέσα και η πιο γνωστή του φράση είναι ("Ραπουνζέλ, Ραπουνζέλ, ρίξε κάτω τα μαλλιά σου") είναι ιδιωτισμός της ποπ κουλτούρας. Στο πρώτο μέρος της έκδοσης του 1812, κατηγοριοποιείται ότι προέρχεται από το βιβλίο του Φρίντριχ Σουλτς "Kleine Romane" που εκδόθηκε το 1790.

Στο σύστημα κατάταξης παραμυθιών Άαερνε-Τόμσον βρίσκεται στη γραμμή 310, "Η Κόρη στον Πύργο".

Ο Άντριου Λανγκ το συμπεριέλαβε στο "The Red Fairy Book". Άλλες εκδοχές στις οποίες εμφανίζεται η ιστορία είναι "The Book of Witches" της Ραθ Μάνινγκ-Σάντερς και στο βραβευμένο εικονογραφημένο βιβλίο του Πολ Ζελίσνκι, "Rapunzel" και στην ταινία της Disney "Μαλλιά Κουβάρια".

Η ιστορία της Ραπουνζέλ έχει εντυπωσιακές ομοιότητες με μια περσική ιστορία του ενδέκατου αιώνα, "Ρουντάμπα", που συμπεριλήφθηκε στο επικό ποίημα "Σαχναμέ" του Φερντοσί. Η Ρουντάμπα προσφέρεται να ρίξει κάτω τα μαλλιά της από τον πύργο, για να μπορέσει να ανέβει ο εραστής της Ζαλ. Κάποια στοιχεία του παραμυθιού μπορεί να έχουν βασισθεί στην ιστορία της Αγίας Βαρβάρας, που λεγόταν ότι ήταν κλειδωμένη σε έναν πύργο από τον πατέρα της.

Κάποιοι ερευνητές πρότειναν μια σύνδεση στους πρωτο-Χριστιανικούς Ευρωπαϊκούς (ή πρωτο-Ινδο-Ευρωπαϊκούς) μύθους για την θεότητα του ήλιου και της αυγής, στους οποίους η θεότητα του φωτός είναι παγιδευμένη και ελευθερώνεται. Στους απίστευτα όμοιους μύθους περιλαμβάνεται αυτός της βαλτικής ηλιακής θεότητας Σαουλέ, που κρατείται όμηρη σε έναν πύργο από έναν βασιλιά. Δεν το καταλαβενω
Κυβέρνηση Στυλιανού Γονατά 1922

Η Κυβέρνηση Στυλιανού Γονατά 1922 (Νοέμβριος 1922 - Ιανουάριος 1924) σχηματίστηκε για να λύσει την κυβερνητική κρίση που ξέσπασε με την άρνηση του Αλέξανδρου Ζαΐμη να αναλάβει την πρωθυπουργία της χώρας. Την ίδια μέρα της όρκισης της νέας κυβέρνησης, ο ουσιαστικός αρχηγός του πραξικοπήματος της 11ης Σεπτεμβρίου 1922, Νικόλαος Πλαστήρας, αναλαμβάνει και τυπικά την ηγεσία της «Επαναστατικής Επιτροπής» καταργώντας το μέχρι τότε 5μελές συμβούλιο των στρατιωτικών.
Στις 23 Οκτωβρίου 1923, ξέσπασε ένα ακόμα στρατιωτικό κίνημα (κατά της "Επανάστασης") που οργανώθηκε από τους στρατηγούς Παναγιώτη Γαργαλίδη, Γεώργιο Λεοναρδόπουλο και το συνταγματάρχη Γεώργιο Ζήρα. Το Κίνημα αυτό δεν είχε καμία τύχη αφού κατεστάλη γρήγορα και αναίμακτα από το Νικόλαο Πλαστήρα στην Αθήνα και το Γεώργιο Κονδύλη στη Θεσσαλονίκη. Ωστόσο, ο Πλαστήρας, βρίσκοντας αφορμή από αυτήν την αντεπαναστατική στάση και επειδή δυο υπασπιστές του Βασιλιά Γεωργίου συμμετείχαν στο Κίνημα, ζήτησε από το βασιλιά την αποχώρησή του. 
Πράγματι, ο βασιλιάς αποχώρησε από την Ελλάδα, στις 19 Δεκεμβρίου 1923, και την επόμενη ημέρα ορκίστηκε ο αντικαταστάτης του, Αντιβασιλέας Παύλος Κουντουριώτης. Ο Στρατός εκκαθαρίστηκε από τα εναπομείναντα φιλο-μοναρχικά στοιχεία και οι εκλογές που είχαν προκηρυχθεί για τις 2 Δεκεμβρίου, έγιναν τελικά στις 16 του ίδιου μηνός, με μόνους συμμετέχοντες τους Βενιζελικούς υποψηφίους.
HIStory on Film, Volume II

Το HIStory on Film, Volume II είναι συλλογή των μουσικών βίντεων του Μάικλ Τζάκσον, η οποία κυκλοφόρησε το 1997 από τη Sony Music Video Enterprises.
Ντέηβιντ Ρόμπερτς

Ντέηβιντ Ρόμπερτς: "Πύλη στο Μεγάλο Ναό του Μπάαλμπεκ" (1841). Βασιλική Ακαδημία Τεχνών, [[Λονδίνο]]
Ο Ντέηβιντ Ρόμπερτς ("David Roberts", Στόκμπριτζ, Εδιμβούργο 1796 – Λονδίνο 1864) ήταν Σκώτος ζωγράφος, σημαντικός εκπρόσωπος της οριενταλιστικής σχολής.
Τερσέιρα

Η Τερσέιρα, (πορτογαλικά: Terceira) είναι νησί στον Ατλαντικό που ανήκει στην Πορτογαλία και συγκεκριμένα στο νησιωτικό σύμπλεγμα των Αζορών. Έχει έκταση 402,2 τ.χλμ. και 56.062 κατοίκους σύμφωνα με την απογραφή του 2011. Πρωτεύουσα του νησιού είναι η πόλη Άνγκρα ντο Εροίσμο με 35.402 κατοίκους (2011).
Σάο Ζόρζε

Το Σάο Ζόρζε, (πορτογαλικά: São Jorge) είναι νησί στον Ατλαντικό ωκεανό που ανήκει στην Πορτογαλία και συγκεκριμένα στο νησιωτικό σύμπλεγμα των Αζορών. Έχει έκταση 245,8 τ.χλμ. και 8.998 κατοίκους σύμφωνα με την απογραφή του 2011. Πρωτεύουσα του νησιού είναι η πόλη Βέλας με 5.398 κατοίκους (2011).
Ahold Delhaize Group

Η Ahold Delhaize Group είναι πολυεθνική εταιρεία λιανικού εμπορίου τροφίμων με έδρα το Ζάανταμ της Ολλανδίας.. 
Ο όμιλος δραστηριοποιείται σε έντεκα χώρες (Ηνωμένες Πολιτείες Αμερικής, Ολλανδία, Βέλγιο, Τσεχία, Γερμανία, Ελλάδα, Λουξεμβούργο, Ρουμανία και Σερβία, ενώ συμμετέχει επίσης και σε κοινοπραξίες τοπικών super market σε Ινδονησία και Πορτογαλία) και σε τρεις ηπείρους (Αμερική, Ευρώπη και Ασία). Η κύρια δραστηριότητα του ομίλου Ahold Delhaize είναι η λειτουργία σούπερ μάρκετ τροφίμων και φαρμακείων. 

Η Ahold Delhaize Group διαθέτει ένα δίκτυο 6.500 καταστημάτων και απασχολεί περίπου 375.000 άτομα. Στην Ελλάδα όλα τα καταστήματά της φέρουν το όνομα Άλφα Βήτα Βασιλόπουλος, η οποία αποτελεί τον δεύτερο μεγαλύτερο λιανεμπορικό όμιλο σούπερ μάρκετ, με περίπου 300 καταστήματα.
Δάκρυα του χθες

Δάκρυα του χθες (αγγλικά: "Old Acquaintance") είναι μια δραματική ταινία του 1943 από την Warner Bros. Σκηνοθετήθηκε από τον Βίνσεντ Σέρμαν και παραγωγός ήταν ο Χένρυ Μπλανκ με τον Τζακ Λ. Γουόρνερ ως διευθυντή παραγωγό από ένα σενάριο του Τζον Βαν Ντρούτεν, της Λένορ Κόφι και του Έντμουντ Γκούλντινγκ βασισμένο στο έργο του Βαν Ντρούτερ.

Στην ταινία πρωταγωνιστούσε η Μπέτι Ντέιβις και η Μίριαμ Χόπκινς με τον Γκιγκ Γιανγκ, τον Τζον Λόντερ, την Ντολόρες Μοράν, τον Ρόσκου Καρνς και την Αν Ριβίρ.
Φωτεινό Μονοπάτι

Το Κομμουνιστικό Κόμμα του Περού (ισπανική γλώσσα: Partido Comunista del Perú), πιο γνωστή ως Φωτεινό Μονοπάτι (ισπανική γλώσσα: Sendero Luminoso - "Σεντέρο Λουμινόσο"), είναι μαοϊκή αντάρτικη οργάνωση του Περού.

thumb|left|250px
Όταν εξαπέλυσε το 1980, τις πρώτες επιθέσεις της, που οδήγησαν στην εμφύλια σύρραξη στο Περού, είχε ως διακηρυγμένο στόχο της να αντικαταστήσει αυτή που θεωρούσε ως "Δημοκρατία της Μπουρζουαζίας" με τη "Νέα Δημοκρατία", ένα στάδιο "αγνού" και "καθαρού" κομμουνισμού στο οποίο θα κατέληγε η περουβιανή κοινωνία, αφού πρώτα επιβαλλόταν μια δικτατορία του προλεταριάτου, η οποία θα ήταν η απαρχή μιας πολιτιστικής επανάστασης, με επακόλουθο τη μεταλαμπάδευση τής καθαρής κομμουνιστικής ιδεολογίας παγκοσμίως. Το "Φωτεινό Μονοπάτι" θεωρούσε τις υπάρχουσες σοσιαλιστικές χώρες ως ρεβιζιονιστικές και ότι το ίδιο αποτελούσε τη νέα, ελπιδοφόρα γενιά του κομμουνιστικού κινήματος. Η ιδεολογία της οργάνωσης και οι τακτικές της επηρεάστηκαν από άλλες μαοϊκές αντάρτικες ομάδες, όπως το Κομμουνιστικό Κόμμα του κρατιδίου του Νεπάλ και άλλα σχετικά με τη μαοϊκή ιδεολογία διεθνή επαναστατικά κινήματα.

Το "Φωτεινό Μονοπάτι" έτυχε ευρείας κατακραυγής για τη σκληρότητα της δράσης του, η οποία περιελάμβανε βία εναντίον χωρικών, εμπορικών και οικονομικών δομών, δημοφιλών εκλεγμένων αξιωματούχων και γενικώς των πολιτών, με αποτέλεσμα σύντομα να χαρακτηριστεί από την περουβιανή κυβέρνηση ως τρομοκρατικός σχηματισμός. Η οργάνωση είναι στη λίστα ξένων τρομοκρατικών οργανώσεων του Στέιτ Ντιπάρτμεντ (Υπουργείου Εξωτερικών των Η.Π.Α), ενώ τόσο η Ευρωπαϊκή Ένωση όσο και ο Καναδάς τη χαρακτηρίζουν επίσης ως τρομοκρατική και απαγορεύουν κάθε οικονομική ή άλλους είδους βοήθεια προς αυτή.

Μετά τη σύλληψη του αρχηγού της, Αμπιμαέλ Γκουσμάν το 1992, η οργάνωση δρα πιο σποραδικά. Μέσα στην οργάνωση υπάρχουν πολλές φατρίες, κάποιες εκ των οποίων ισχυρίζονται ότι πολεμούν ακόμη για να εξαναγκάσουν την κυβέρνηση σε κάποιου είδους συμφωνία ειρήνης. Ακολουθώντας το παράδειγμα των ανταρτών στην Κολομβία, αρκετές φατρίες της έχουν αποδοθεί στο λαθρεμπόριο κοκαΐνης, υιοθετώντας ανάλογες πατερναλιστικές σχέσεις με τους χωρικούς των εδαφών που ελέγχουν.
Οστιλιανός

Ο Γάιος Βάλενς Οστιλιανός Μέσσιος Κουίντος (περ. 230-251, "λατ." Gaius Valens Hostilianus Messius Quintus), γνωστός ως Οστιλιανός, υπήρξε αυτοκράτορας της Ρώμης το 251. Γεννήθηκε στο Σίρμιο της Ιλλυρίας (σημερινή Σρέμσκα Μιτρόβιτσα, Σερβία) πριν το 230, γιος του μελλοντικού αυτοκράτορα Δέκιου και της γυναίκας του Ερεννίας Κουπρεσσένιας Ετρουσκίλλας. Ήταν ο μικρός αδελφός τού επίσης αυτοκράτορα Ερέννιου Ετρούσκου . <br> <br>
Μετά την άνοδο του πατέρα του στο θρόνο, ο Οστιλιανός ανετράφη όπως κάθε πρίγκηπας της εποχής του, αλλά πάντοτε στη σκιά του αδελφού του, που ήταν μεγαλύτερος και άρα διάδοχος. Στις αρχές του 251 ο Δέκιος ανέβασε τον Ερέννιο στο θρόνο ως συναυτοκράτορα και ο Οστιλιανός τον διαδέχτηκε ως νεαρός πρίγκηπας (princeps iuventutis). Οι δυο τους έφυγαν για το μέτωπο κατά του Γότθου βασιλιά Κνίβα, που διέσχιζε συχνά τα σύνορα του Δούναβη με επιδρομές. Ο Οστιλιανός παρέμεινε στην πόλη λόγω της απειρίας του και η αυτοκράτειρα Ερεννία ανέλαβε την εξουσία. <br>
<br>
Η εκστρατεία τους ήταν καταστροφική: τόσο ο Δέκιος όσο και ο Ερέννιος πέθαναν στη Μάχη της Αβρίττου και έγιναν οι πρώτοι δύο αυτοκράτορες, που σκοτώθηκαν από μη Ρωμαίο αντίπαλο. Ο στρατός στο Δούναβη ανακήρυξε αυτοκράτορα τον Τρεβονιανό Γάλλο, αλλά η Ρώμη αποδέχτηκε τα δικαιώματα του Οστιλιανού. Ο Τρεβονιανός Γάλλος ήταν σεβαστός στρατηγός και υπήρξε ο φόβος νέου εμφυλίου πολέμου, όμως αυτός αποδέχθηκε τον ορισμό του Οστιλιανού. Όταν λίγο αργότερα ξέσπασε η Επιδημία του Κυπριανού, ο Οστιλιανός πέθανε από αυτή. Ήταν ο πρώτος αυτοκράτορας, που πέθαινε από φυσικά αίτια τα τελευταία 40 χρόνια (1 από 13, συνολικά). Ο έγκαιρος θάνατός του άνοιξε το δρόμο για τον Τρεβονιανό και τον γιο του Βολουσιανό .
Τα Αγρίμια Που Γνώρισα

Τα Αγρίμια Που Γνώρισα "("Wild Animals I Have Known")" είναι βιβλίο του φυσιοδίφη και συγγραφέα Έρνεστ Τόμπσον Σέτον, που εκδόθηκε το 1898. Αποτελεί την πρώτη συλλογή διηγημάτων του Σέτον και έγινε γρήγορα ένα από τα πιο δημοφιλή βιβλία της εποχής του. Η πρώτη ιστορία της συλλογής, ο "Λόμπο", βασίστηκε στην εμπειρία του Σέτον από το κυνήγι λύκων. Το βιβλίο έθεσε τις βάσεις για τα μελλοντικά έργα που θα απεικόνιζαν με παρόμοιο τρόπο τα ζώα -και ιδιαίτερα τα αρπακτικά που συχνά δαιμονοποιούνται στη λογοτεχνία- ως αλληλέγγυα όντα. 

Μερικά χρόνια μετά τη δημοσίευση του βιβλίου, ο Σέτον και τα έργα του δέχτηκαν έντονη κριτική, η οποία ξεκίνησε το 1903 όταν ο φυσιοδίφης John Burroughs δημοσίευσε στο περιοδικό Atlantic Monthly ένα δοκίμιο με τίτλο "Real and Sham Natural History". Ειδικότερα ο Burroughs κατηγόρησε τον Σέτον ότι ίδρυσε το είδος των συναισθηματικών ιστοριών ζώων κατασκευάζοντας γεγονότα και συμπεριφορές άγριων ζώων. Μάλιστα τροποποίησε τον τίτλο του βιβλίου του Σέτον μετονομάζοντάς το ως "Τα Αγρίμια Που Μόνο Εγώ Γνώρισα" (Wild Animals I Alone Have Known).
Chevrolet Cruze

Το Chevrolet Cruze είναι ένα μικρομεσαίο οικογενειακό αυτοκίνητο της κατηγορίας C, που παράγεται από τον αμερικανικό όμιλο αυτοκινήτων της General Motors (GM) από το 2008 έως σήμερα. Η πρώτη γενιά του, κατασκευάστηκε σε πολλές χώρες όλων των ηπείρων, ως το «παγκόσμιο» μικρομεσαίο μοντέλο της GM. Στη Νότια Κορέα η πρώτη γενιά παρήχθη μεταξύ του 2008 και του 2016, και στις ΗΠΑ από το 2010 έως το 2016, ενώ σε κάποιες αγορές διεθνώς συνεχίζεται μέχρι σήμερα.

Η δεύτερη γενιά του Cruze κυκλοφόρησε πρώτα στην Κίνα μεταξύ του 2014 και του 2016, ενώ η διεθνής εκδοχή του μοντέλου εισήχθη το 2016, αν και δεν κυκλοφόρησε ποτέ στην Ευρώπη λόγω της οριστικής διακοπής της Chevrolet από το σύνολο όλων των χωρών της ευρωπαϊκής ηπείρου τον Ιανουάριο του 2016. Το Cruze δεύτερης γενιάς διατηρήθηκε στην αμερικανική παραγωγή έως τις 6 Μαρτίου 2019, όταν και διακόπηκε οριστικά, ενώ σήμερα συνεχίζεται να παράγεται μόνο στην Κίνα και στην Αργεντινή, πιθανότατα έως το 2022.
Γάιος Καίσαρας

Ο Γάιος Ιούλιος Καίσαρας ("Gaius Iulius Caesar", 20 π.Χ. - 21 Φεβρουαρίου 4), γνωστός απλά ως Γάιος Καίσαρας ήταν ο μεγαλύτερος γιος του Μάρκου Βιψάνιου Αγρίππα και της Ιουλίας της Πρεσβύτερης . Γεννήθηκε μεταξύ 14 Αυγούστου και 13 Σεπτεμβρίου 20 π.Χ. ή σύμφωνα με άλλους στις 23 Σεπτεμβρίου του ίδιου έτους ως Γάιος Βιψάνιος Αγρίππας, αλλά άλλαξε το όνομά του όταν τον υιοθέτησε ο αυτοκράτορας Οκταβιανός Αύγουστος.
Λούκιος Καίσαρας

Ο Λούκιος Ιούλιος Καίσαρας ("Lucius Iulius Caesar", 17 π.Χ. - 20 Αυγούστου 2 μ.Χ.), γνωστός ως Λούκιος Καίσαρας ήταν ο δεύτερος γιος του Μάρκου Βιψάνιου Αγρίππα και της Ιουλίας της Πρεσβύτερης. Γεννήθηκε μεταξύ 14 Ιουνίου και 17 Ιουλίου του 17 π.Χ. με το όνομα Λεύκιος Βιψάνιος Αγρίππας, αλλά όταν υιοθετήθηκε (μαζί με τον αδελφό του Γάιο) από τον παππού του, αυτοκράτορα Οκταβιανό Αύγουστο, άλλαξε το όνομά του. Μεγάλωσε, όπως και ο αδελφός του Γάιος με τον παππού και τη γιαγιά του. Καθώς ήταν κληρονόμοι του θρόνου, η πολιτική και στρατιωτική τους καριέρα ήταν πολλά υποσχόμενη. Ο Λεύκιος ονομάστηκε ύπατος αποδεδειγμένος (Consul designatus) το 2 π.Χ. (ένα χρόνο αργότερα από τον αδελφό του) με την πρόβλεψη ότι θα γινόταν ύπατος πέντε χρόνια αργότερα (όταν θα έκλεινε τα 20 του χρόνια), κάτι που δεν υλοποιήθηκε γιατί πέθανε στη Γαλατία από κάποια αρρώστια στις 20 Αυγούστου 2 μ.Χ., δεκαοχτώ μήνες πριν τον θάνατο και του αδελφού του στις 21 Φεβρουαρίου του 4 μ.Χ. Νέος θετός διάδοχος του Αυγούστου ήταν ο Τιβέριος.
Δημήτριος Μπίτσιος

Ο Δημήτριος Μπίτσιος (1915 - 10 Ιανουαρίου 1984) ήταν Έλληνας διπλωμάτης. Διατέλεσε διευθυντής του Πολιτικού Γραφείου του Βασιλιά Κωνσταντίνου από τον Ιανουάριο του 1966 μέχρι την επιβολή της χούντας, και εξωκοινοβουλευτικός υπουργός Εξωτερικών από τον Νοέμβριο του 1974 έως τον Νοέμβριο του 1977 στην κυβέρνηση του Κωνσταντίνου Καραμανλή.
Φαϊάλ

Το Φαϊάλ (πορτογαλικά: Faial) είναι νησί στον Ατλαντικό που ανήκει στην Πορτογαλία και συγκεκριμένα στο νησιωτικό σύμπλεγμα των Αζορών. Έχει έκταση 173,1 τ.χλμ. και 15.038 κατοίκους σύμφωνα με την απογραφή του 2011. Πρωτεύουσα του νησιού είναι η πόλη Όρτα με 6.400 κατοίκους (2001).
Τζοβάνι ντα Βερρατσάνο

Ο Τζοβάνι ντα Βερρατσάνο, ("Giovanni da Verrazzano", 1485 - 1528) ήταν Ιταλός εξερευνητής της Βόρειας Αμερικής, στην υπηρεσία του βασιλιά Φραγκίσκου Α' της Γαλλίας.
Sucker Punch

Το Sucker Punch είναι περιπετειώδης ταινία φαντασίας, παραγωγής 2011, σε σκηνοθεσία του Ζακ Σνάιντερ και σε σενάριο του ίδιου μαζί με τον Στιβ Σιμπίγια. Πρωταγωνιστούν οι Έμιλυ Μπράουνινγκ, Άμπυ Κόρνις, Τζένα Μαλόουν, Βανέσα Χάτζενς, Τζέϊμι Τσανγκ και Κάρλα Γκουτζίνο. H ταινία αφηγείται τις φαντασιώσεις μιας νεαρής κοπέλας, η οποία κλείνεται σε ψυχιατρική κλινική, καθώς σχεδιάζει την απόδρασή της πριν της κάνουν λοβοτομή.

Η ταινία κυκλοφόρησε στους κινηματογράφους στις 25 Μαρτίου 2011 και έλαβε κυρίως αρνητικές κριτικές ενώ δεν κινήθηκε ικανοποιητικά στο box office, αποφέροντας 89,7 εκατομμύρια δολάρια παγκοσμίως.
Διέππη

right|thumb|300px|Άποψη της Διέππης
Η Διέππη (γαλλ. Dieppe) είναι πόλη της Γαλλίας στην περιοχή της Νορμανδίας και στο διαμέρισμα Σεν-Μαριτίμ (Seine-Maritime). Οι κάτοικοί της ανέρχονταν, κατά την απογραφή του 1999, σε 81.419, περιλαμβανομένων και των πέριξ αστικών περιοχών. Οι κάτοικοί της αποκαλούνται, στα γαλλικά, Dieppois (Διεππιέζος) και Dieppoise (Διεππιέζα).
Pontiac GTO

H Pontiac GTO ήταν ένα σπορ αυτοκίνητο που κατασκευαζόταν από τον αμερικανικό όμιλο αυτοκινήτων της General Motors (GM) και συγκεκριμένα από δύο διαφορετικές θυγατρικές του ομίλου. Αρχικά παρήχθη στις ΗΠΑ από την αμερικανική αυτοκινητοβιομηχανία Pontiac, μεταξύ του 1964 και του 1974, ενώ το διάστημα 2001 - 2006 παραγόταν στην Αυστραλία από την θυγατρική της GM Holden, ως Holden Monaro, και μια αριστεροτίμονη εκδοχή του Monaro εισήχθη στις ΗΠΑ τις σεζόν του 2004, 2005 και 2006 ως Pontiac GTO.

Η αρχική GTO θεωρείται ως ένα πρωτοποριακό για την εποχή του και κλασικό πλέον muscle car της δεκαετίας του 1960 και των αρχών της δεκαετίας του 1970. Από το 1964 έως το 1973 είχε στενή συγγένεια με το Pontiac Tempest / LeMans και για την σεζόν του 1974 βασίστηκε στο Pontiac Ventura. Ειδικότερα η GTO των σεζόν του 2004 - 2006 ήταν ουσιαστικά μια αριστεροτίμονη εκδοχή του αυστραλιανού Holden Monaro, το οποίο ήταν μια 2-πορτη κουπέ εκδοχή του σεντάν Holden Commodore.
Τάσος Κόρφης

Ο Τάσος Κόρφης (πραγματικό όνομα Τάσος Ρομποτής, Κέρκυρα, 1929- 1994 ) ήταν Έλληνας πεζογράφος, ποιητής, μεταφραστής και ανθολόγος.
Εστεμμένη Παρθένα

Εστεμμένη Παρθένα (Αγγλικός τίτλος: The Virgin Queen) είναι μια ιστορική δραματική ταινία του 1955 όπου πρωταγωνιστούν οι Μπέτι Ντέιβις, ο
Ρίτσαρντ Τοντ, η Τζόαν Κόλινς, ο Χέρμπερτ Μάρσαλ και ο Νταν Ο'Χέρλυ. Επικεντρώνεται στην σχέση μεταξύ της Ελισάβετ Α' της Αγγλίας και του Σερ Ουόλτερ Ράλεϊ. Η ταινία είναι η δεύτερη φορά που η Ντέιβις ενσάρκωσε τη Βρετανίδα μονάρχη· η πρώτη ήταν η ταινία "Ελισάβετ και Έσσεξ "(The Private Lives of Elizabeth and Essex)" το 1939.
Λιβίλλα

Η Κλαυδία Λιβία Ιουλία ("Claudia Livia Giulia", λατινική γλώσσα: , 13 π.Χ. – 31), γνωστή ως Λιβίλλα"' (δηλαδή «μικρή Λιβία») ήταν η μοναχοκόρη του Νέρωνα Κλαύδιου Δρούσου και της Αντωνίας της Νεότερης. Παντρεύτηκε δύο φορές υποψήφιους αυτοκράτορες της Δυναστείας των Ιουλίων-Κλαυδίων, πρώτα τον εγγονό τού Αύγουστου, τον Γάιο Καίσαρα (πεθ. 4) και αργότερα τον γιο τού Τιβέριου, τον Δρούσο Ιούλιο Καίσαρα. Φαίνεται πως βοήθησε τον εραστή της Σηιανό να δηλητηριάσει τον άνδρα της· πέθανε λίγο μετά την πτώση του Σηιανού το 31.
Αργυροπελεκάνος

thumb|Αργυροπελεκάνος κολυμπά στο ζωολογικό κήπο του Πεκίνου, Κίνα (2008).
thumb|Αργυροπελεκάνος σε πτήση στον Αμβρακικό κόλπο
thumb|Αργυροπελεκάνος στη λίμνη της Κερκίνης

Ο αργυροπελεκάνος ("Pelecanus crispus") είναι ένα υδρόβιο πτηνό της οικογένειας των Πελεκανιδών. Αναπαράγεται στη νοτιοανατολική Ευρώπη, την Ασία και την Κίνα σε βάλτους και ρηχές λίμνες.
Ιουλία Λιβίλλα

Η Ιουλία Λιβίλλα ("Iulia Livilla", Λέσβος, 18 – Βεντοτένε, τέλη του 41 / αρχές του 42) ήταν το μικρότερο παιδί του Γερμανικού και της Αγριππίνας της Πρεσβύτερης και αδελφή του Αυτοκράτορα Καλιγούλα.
Internet Explorer 10

Ο Windows Internet Explorer 10 (συντομογραφία IE10) είναι η επόμενη έκδοση του προγράμματος περιήγησης διαδικτύου Internet Explorer της Microsoft, η οποία θα διαδεχθεί τον Internet Explorer 9. Στις 12 Απριλίου του 2011 η Microsoft κυκλοφόρησε την πρώτη προεπισκόπηση πλατφόρμας του προγράμματος, που βελτίωσε τη λειτουργικότητα του Internet Explorer 9 απέναντι στο CSS3, καθώς και την επιτάχυνση υλικού. Η έκδοση αυτή δημοσιεύτηκε μόλις έναν μήνα μετά την κυκλοφορία του IE9, δείχνοντας πως η Microsoft δε θέλει να χάσει έδαφος από τον ανταγωνισμό με τα υπόλοιπα προγράμματα περιήγησης διαδικτύου.